蘇李松石圖贊
作者：張侃
朝代：宋

paragraphs: 東坡先生，錦繡心胸。
戲作怪石，一時告功。
當其落筆，雨霈風從。
齊安赤壁，惠州鶴峰。
十年飽覽，孰可攖鋒。
溫潤枯淡，變態不同。
一卷之石，作倚盤松。
龍眠居士，孰覊其蹤。
一瞬八表，如鶴在空。
東坡頌美，佳名日穹。
明窗展觀，松古石窿。
天下之寶，豈間窮通。
東坡之節，龍眠之隠。
一異出處，如琴加軫。
吁嗟二公，人中之龍。
百餘歲後，仰止英風。
我生後時，何以形容。
紀述惟贊，愧非揚雄。